***en marea***

**O EMPREGO COMO OBXECTIVO PRIORITARIO**

Para ***en marea*** a creación de emprego, un emprego estable e de calidade, é un dos obxectivos estratéxicos prioritarios. Isto supón que na súa axenda política a creación de emprego, mais en concreto **o pleno emprego en Galicia** é un obxectivo irrenunciable. Unha estratexia que supón que en todas e cada unha das accións propostas aparece a creación de emprego como un dos eixos e tamén dos obxectivos.

A realidade do mercado laboral de Galicia avala esta prioridade. Galicia ao longo da súa historia, como proba a emigración sistémica, tivo na creación de emprego un dos seus puntos débiles. **Escaso e mal remunerado emprego** foron e seguen sendo as principais características do mercado laboral de Galicia. Unha realidade que si atopa unha explicación estrutural na condición de periferia tamén ten a súa nas políticas públicas que se veñen aplicando en Galicia dende fai décadas. Realmente dende sempre.

A pesar de que como mostran tódalas evidencias o problema social mais grave de Galicia é a falta de emprego as políticas públicas aplicadas nunca se encamiñaron na dirección de crear ou facilitar a creación de emprego. Aínda que todos os gobernos habidos en Galicia declararon estar interesados en crear o maior número de empregos posibles a realidade desmínteo tales afirmacións. Unha realidade que converteu **a falta de emprego no maior problema social de Galicia**.

Que a falta de emprego é o maior problema social de Galicia resulta facilmente comprensible: os galegos para cubrilas nosas necesidades precisamos ter uns ingresos que ben no los proporciona o noso traballo remunerado ben as nosas pensións –que derivan de ter traballado anteriormente-. Velaí que precisemos que o goberno galego, así como o español, teñan como un dos obxectivos prioritarios a creación de emprego.

**En Galicia non so hai pouco emprego** –temos unha taxa de ocupación extremadamente baixa- senón que o emprego que se ven creando ultimamente, froito das sucesivas reformas neoliberais, é **moi precario** –dispáranse contratación temporal e a tempo parcial provocando que e o número de traballadores/as “pobres” non pare de medrar-.

Non hai que ser inxenuos. A dereita neoliberal, así como unha parte nada deseñable da chama esquerda, defenden que non haxa pleno emprego, que non haxa traballo ben remunerado para todos/as que o demanden. Aínda que poida parecer contraditoria esta estratexia responde a idea de que cando a demanda de traballo (empresarios) non cobre a oferta (traballadores), cando hai falta de emprego…. entón os/as traballadores/as estarán dispostos a aceptar calquera traballo que se lle ofreza. Este falaz argumento parte da hipótese (neoliberal) de que si hai desemprego é por que os/as traballadores/as non queren aceptar o salario chamado de equilibrio (o que lle ofrecen os empresarios). Si os traballadores aceptaran o salario (aseguran os neoliberais) que lles ofrecen os empresarios non habería desemprego. Uns salarios que non poden ser “moi altos” por que en caso contrario moitas empresas non contrataran e haberá desemprego. Velaí a “filosofía” neoliberal: o desemprego pode eliminarse, sempre e cando, os/as traballadores/as aceptan rebaixalos salarios e precarizar e emprego. E para que os traballadores acepten é preciso liberalizar e flexibilizar ao máximo o mercado laboral.

**Unha tese que en Galicia, como en España, choca coas evidencias dos derradeiros anos**. A pesar de ter aplicado as reformas laborais mais duras da Unión Europea que trouxeron unha caída dos salarios reais sen precedentes inmediatos, España, e con ela Galicia, manteñen uns niveis de desemprego dos mais elevados de Europa así como unhas taxas de ocupación das mais baixas. Unha realidade que evidencia que a “moderación salarial” non crea emprego. Unha realidade que evidencia como a pesar de que os sindicatos están mais debilitados que nunca –os sindicatos son acusados polos neoliberais e moitos socioliberais de ser os principais culpables da rixidez do mercado laboral- o desemprego segue sendo moi elevado por que a ocupación e moi baixa. Unha situación que se prolonga no tempo a pesar de que, segundo as elites económicas e políticas así como os seus altofalantes, xa superamos a grande recesión económica.

Esta última realidade, elevado desemprego a pesares do crecemento económico, desmonta tamén outra das teses neoliberais que son utilizados para explicar o desemprego: **a falta de crecemento económico**. Os neoliberais afirman que para que haxa crecemento económico é preciso recuperar e estimular a demanda externa. Estimulo que depende da chamada “devalación interna” –baixa dos salarios-. En España, e por tanto en Galicia, deuse esa baixa dos salarios que favoreceu un certo crecemento da demanda externa que axudou a unha recuperación, aínda que débil, da economía. Recuperación que se viu reflectida no crecemento do PIB. Un crecemento que nembargante non tivo o seu reflexo debido no emprego, como antes sucedera no efecto contrario cando España, e con ela Galicia, tivo as mais altas taxas de crecemento do desemprego a pesar de non estar entre os estados con menor crecemento (descenso) económico.

Por todo o anterior pódese afirmar con rotundidade que, por caso, en Galicia **a falta de emprego ten causas estruturais** **e políticas**.

Unha das causas estruturais da escaseza de emprego en Galicia é a propia **debilidade do sector público**. Debilidade que se viu acentuada coas políticas austericidas aplicadas pola Xunta de Galicia durante os sucesivos mandatos de A. Núñez Feijoo. Unhas políticas que supuxeron tanto fortes recortes no gasto público das funcións de benestar como no número de empregos públicos. Galicia está entre as comunidades autónomas que aplicou maiores recortes no emprego público: 15.000 empregos públicos menos dende que estourara a crise.

Na actualidade con preto de 147.000 empregos públicos –entre as tres administracións: central, autonómica e local- Galicia pasa por ser unha comunidade autónoma cunha débil presenza do sector público no mercado laboral. Con so o **11,9 dos activos galegos empregados nas distintas administracións públicas** –índice que está moi lonxe da media nos principais estados da Unión Europea- ben se pode dicir que a debilidade do sector público galego é unha causa estrutural do elevado desemprego en Galicia.

Se entramos a debullar a distribución do emprego público galego entre os distintos servizos atopamos que os/as traballadores galegos/as empregados nos **servizos públicos de benestar** (sanidade, ensino, dependencia….) son escasos. As porcentaxes de activos empregados na **sanidade publica** (2,8%), **docencia** (3,3%) e **administración loca**l (2,1%) –neste caso un número relevante son traballadores relacionados co emprego e os servizos sociais- confirman que Galicia é unha das comunidades europeas que conta con un sector público de menor tamaño. Un sector público que está a anos luz das comunidades mais avanzadas de Europa como por caso os estados escandinavos –entre un 25 e un 30% dos activos están empregados no sector público- que segundo tódalas evidencias contan cos estados de benestar mais desenvolvidos e fortes do mundo.

Velaí que para a creación de emprego en Galicia sexa imprescindible, e urxente, crear **un sector público cuxas dimensións se equiparen, cando menos, a media dos estados europeos** o que permitiría asemade superar o actual déficit social e favorecelo crecemento económico.

O elevado desemprego en Galicia non é exclusivamente consecuencia da debilidade do sector público. Non houbera medrado tanto o desemprego durante a recesión económica si así fora. Outra das razóns hai que buscala na **facilidade con que se destrúe emprego en Galicia**, como en España. Como sinalamos anteriormente as (contra)reformas laborais que se implantaron en España, con maiores facilidades para o despido e, xa que logo, para a perda de empregos favoreceu dous fenómenos: por unha parte a destrución de emprego e pola outra a progresiva substitución de empregos estables por empregos precarios. Moito do emprego creado (maiormente temporal) está sendo a costa de destruír emprego fixo. Unha proba irrefutable está en que son os estados europeos con mercados laborais mais desregulados e liberalizados os que teñen maiores taxas de desemprego e menores de ocupación. España, e con ela Galicia, é un caso de libro.

As explicacións son tán lóxicas e evidentes como fáciles de entender. Si hai facilidade para o despido os empresarios diante de calquera dificultade acudiran a despedir traballadores antes que buscar outras solucións como por caso investir en I+D+i, introducir melloras na organización do traballo, reducir a xornada, rebaixar as ganancias…etc. Si se fomenta a temporalidade ou a contratación a tempo parcial moitos empresarios preferiran substituír traballos fixos por temporais pois polo custo de un traballador fixo poderán ter varios traballadores precarios.

Si a facilidade para destruír emprego é unha das causas do elevado desemprego non menos importancia teñen tanto o **modelo de crecemento económico** como o **modelo produtivo** impulsados polo goberno español e, ao seu rebulo, o goberno autonómico. No primeiro caso o dominio dos intereses financeiros –que supón que o capital vaia destinado preferentemente a actividades especulativas e non produtivas-, as políticas austericidas –con fortes recortes do gasto e, xa que logo, do emprego públicos-, a caída da demanda provocada pola rebaixa salarial e o dominio dos grandes oligopolios que levan a creba a numerosas pequenas e medianas empresas que son as maiores creadores de emprego, favorecen o desemprego. No segundo lugar a crecente debilitamento do sector industrial (automoción, naval, téxtil, etc.) a favor do sector dos servizos privados (hostalería, turismo…) e a construción (vivenda privada maioritariamente) reduce notablemente a demanda de emprego ao tempo que incrementa a súa precarización. Ambas realidades confirman que as **variables políticas** son da máxima importancia tanto na creación como na destrución de emprego.

Todo o sinalado anteriormente confirman que son as **variables macroeconómicas** e o entorno **político-social** quen determinan a realidade do mercado laboral. Variables e entorno que resultan preciso, urxente modificar. Hai por caso que modificar as políticas austericidas e apostar por **un maior gasto público moi especialmente gasto público social**. Hai que **derrogar as reformas laborais neoliberais e devolverlle o poder ao movemento sindical** para así establecer un marco de relacións laborais mais equilibrado que coadxuve a creación dun mercado laboral apoiado no emprego suficiente, estable e decente. Hai que **poñer freo ao investimento especulativo** e facilitalo investimento produtivo favorecendo que as empresas dispoñan do necesario financiamento. Hai que **combater a fraude e o traballo informal así como o emprego precario**.